
LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS RESPUBLIKOS GAMTINIŲ DUJŲ ĮSTATYMO NR. VIII-1973 2, 133 IR 37 STRAIPSNIŲ PAKEITIMO 
ĮSTATYMO PROJEKTO

2018-05-25 Nr. XIIIP-2170
Vilnius

Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šias pastabas:

1. Projekto 2 straipsnio 3 dalyje dėstoma keičiamo įstatymo 133 straipsnio 3 dalis tobulintina. Siūlytina prieš žodį „statiniuose“ įrašyti žodį „ypatinguose“ bei atsisakyti nuorodos į konkretų Lietuvos Respublikos statybos įstatymo straipsnį. 
2. Projekto 3 straipsnyje dėstomoje keičiamo įstatymo 37 straipsnio 6 dalyje siūloma nustatyti: „Perdavimo ar skirstymo sistemos operatoriai padengia ekonomiškai pagrįstas sistemos plėtros ir prie perdavimo ar skirstymo sistemos prijungiamų vartotojų prijungimo išlaidas. Prie perdavimo ar skirstymo sistemos prijungiami vartotojai padengia ekonomiškai pagrįstas prijungimo išlaidas viršijančias išlaidas.“ Pastebėtina, kad galiojančiame įstatyme yra nustatyta, jog ekonomiškai pagrįstas sistemos plėtros ir prie perdavimo ar skirstymo sistemos prijungiamų vartotojų prijungimo išlaidas padengia gamtinių dujų įmonė, o prie sistemos prijungiami asmenys padengia ekonomiškai pagrįstas prijungimo išlaidas viršijančias išlaidas. Neaišku, kodėl vietoj „gamtinių dujų įmonė“ siūloma įrašyti „perdavimo ar skirstymo sistemos operatoriai“, o vietoj „sistemos“ – „perdavimo ar skirstymo sistemos“. Atkreiptinas dėmesys, kad pagal galiojančio įstatymo 2 straipsnio 7 dalį gamtinių dujų įmonė – asmuo, kuris verčiasi bent viena iš šių rūšių veikla: gamtinių dujų gavyba, perdavimu, skirstymu, skystinimu, tiekimu, laikymu, SGD pakartotiniu dujinimu ir SGD perkrova, ir yra atsakingas už susijusius su šių rūšių veikla komercinius, techninius ir (arba) eksploatavimo įpareigojimus, o pagal šio straipsnio 24 dalį, gamtinių dujų sistema – gamtinių dujų įmonei nuosavybės teise priklausantys ir (ar) gamtinių dujų įmonės valdomi magistraliniai dujotiekiai, skirstomieji dujotiekiai, SGD sistema ir (arba) gamtinių dujų saugyklos, gamtinių dujų laikymo vamzdyne įrenginiai ir įrenginiai papildomoms paslaugoms teikti bei susijusių įmonių įrenginiai, kurie reikalingi suteikiant teisę naudotis perdavimo, skirstymo ir SGD sistema.

